3.5.2023
RO
Jurnalul Oficial al Uniunii Europene
C 156/29
Condițiile pedologice ale județului Szabolcs-Szatmár-Bereg sunt excelente pentru producția de mere.
Condițiile pedologice și cele topografice-climatice ale zonelor geografice naturale ale județului Szabolcs-Szatmár-Bereg au făcut posibilă cultivarea viabilă din punct de vedere economic în acest județ a merelor și a altor specii fructifere originare din zone climatice temperate (Pethő, 2005).
În județul Szabolcs-Szatmár-Bereg se află cea de-a doua câmpie aluvială ca mărime din Ungaria, situată cu 20-50 de metri mai sus de zona inundabilă Transtisza.
Conținutul de humus – aproximativ 2 % – și conținutul mare de calciu al cernoziomului care s-a dezvoltat pe solul nisipos din loess de pe porțiunile plane ale câmpiei aluviale, împreună cu solul din lut ușor depus de afluenții râului Tisa, sunt favorabile pentru plantarea merilor.
Numărul de ore de soare este între 1 950 și 2 050, cu aproximativ 300-400 de ore mai mult decât în județele aflate în vestul și nordul Ungariei.
Așadar, condițiile climatice din județ sunt propice pentru producția de mere.
Clima este influențată nu doar de orele de soare, ci și de masele de aer oceanice, continentale și mediteraneene.
Prin urmare, uneori predomină influența oceanică, alteori predomină influența continentală.
În județul Szabolcs-Szatmár-Bereg, sezonul de vegetație începe cu 6-8 zile mai târziu decât în alte județe din Ungaria.
Verile sunt moderat de calde, temperatura medie în luna iulie fiind de 20-23 °C.
În lunile de toamnă, media zilnică a temperaturii este cu 1-2 °C mai mică decât în restul județului, datorită radiațiilor mai puternice din timpul nopții, ceea ce permite încetinirea procesului de coacere.
Calitățile interne ale acestor mere și gustul „Szabolcsi alma” sunt determinate în primul rând de factorii de mediu din timpul coacerii: temperatura, soarele și umezeala din zorii zilei.
Umiditatea relativă a aerului este de aproximativ 75 % în lunile de vară.
Umiditatea relativă mai ridicată din septembrie are un efect extrem de benefic asupra colorării fructelor și asupra ritmului coacerii lor.
Așadar, procesul de coacere a merelor „Szabolcsi alma” este mai lent, iar fructele încorporează cantități mai mari din diverșii nutrienți.
Prin urmare, merele „Szabolcsi alma” au un conținut ridicat de zaharuri: în funcție de soi, minimum 12 °Brix în cazul merelor Gala, Red Delicious și Idared și minimum 13 °Brix în cazul merelor Jonathan, Jonagold, Golden Delicious și Pinova.
Conținutul ridicat de zaharuri este cel care conferă merelor „Szabolcsi alma” caracterul lor dulce-acrișor.
Zilele calde din septembrie, umiditatea relativă ridicată și răcoarea din timpul nopții, împreună cu roua care se formează în zori, contribuie în mod semnificativ la culoarea vibrantă a merelor „Szabolcsi alma” și la dezvoltarea acidității ridicate și a aromelor, rezultatul fiind un gust dulce-acrișor.
Conținutul ridicat de calciu al solului înseamnă că și pulpa fructului conține mai mult calciu, iar în consecință merele „Szabolcsi alma” au o pulpă crocantă și o fermitate de cel puțin 5,5 kg/cm2.
Pe lângă că au o arie de producție ideală, cultivatorii din județul Szabolcs-Szatmár-Bereg beneficiază de o pricepere dobândită prin acumularea de experiență de-a lungul secolelor, ceea ce are un impact pozitiv asupra producției de „Szabolcsi alma”.
În aria geografică delimitată, priceperea în ceea ce privește producția de „Szabolcsi alma” este transmisă din generație în generație.
Pentru obținerea caracteristicilor prezentate la punctul 3.2 este crucială cunoașterea la zi de către producători a soiurilor, a modului de utilizare a materialului de înmulțire certificat și a cultivării merelor.
Stația de cercetare Újfehértó a Institutului de cercetare privind cultivarea plantelor de rod și ornamentale sprijină această activitate de peste 70 de ani, oferind servicii precum menținerea soiului, producția de material de înmulțire certificat și furnizarea de consiliere de specialitate.
Stația de cercetare studiază aria de producție a merelor „Szabolcsi alma”, înregistrarea pomilor fructiferi, cultivarea și caracteristicile fiziologice ale soiurilor de mere și dezvoltarea unor metode de certificare a soiurilor.
Grație condițiilor pedoclimatice benefice, producția de fructe are o tradiție seculară în județul Szabolcs-Szatmár-Bereg.
Acest lucru este atestat în lucrările celebrului călător otoman Evliya Çelebi, care, în volumele ce descriu călătoriile sale prin Ungaria în perioada 1660-1666, a scris despre abundența din livezile din Szabolcs, despre bogăția cultivatorilor și despre fructele extrem de aromate.
De asemenea, el a scris că în zonă se obținea o producție de fructe atât de abundentă încât a hrănit armatele invadatorilor otomani.
După cel de al Doilea Război Mondial, a fost lansat un mare program de plantare, ceea ce a dus la înființarea în județul Szabolcs-Szatmár-Bereg a aproape 50 % dintre plantațiile de mere ale țării, care reprezintă peste jumătate din producția națională.